## Zakon o izmjenama i dopunama Zakona o prostornom uređenju

### NN 100/2004 (20.7.2004.), Zakon o izmjenama i dopunama Zakona o prostornom uređenju

# HRVATSKI SABOR

if !supportEmptyParas endif

1897

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PROSTORNOM UREĐENJU

Proglašavam Zakon o izmjenama i dopunama Zakona
o prostornom uređe­nju, koji je donio Hrvatski sabor na sjednici 9. srp­nja
2004. godine.

Broj: 01-081-04-2448/2
Zagreb, 14. srp­nja 2004.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O PROSTORNOM UREĐENJU

Članak 1.

U Zakonu o prostornom
uređenju (»Narodne novine«, br. 30/94., 68/98., 61/00. i 32/02.) u članku 6.
stavku 1. riječi: »Ministarstva prostornog uređenja, graditeljstva i
stanovanja« zamje­njuju se riječima: »Ministarstva zaštite okoliša, prostornog
uređenja i graditeljstva«.

U stavku 3. riječi:
»ministar prostornog uređenja, graditeljstva i stanovanja« zamjenjuju se riječima:
»ministar zaštite oko­liša, prostornog uređenja i graditeljstva«.

Članak 2.

Članak 8. mijenja se i glasi:

»Pravna osoba
registrirana za obavljanje stručnih poslova prostornog uređenja može izrađivati
prostorne planove i stručne podloge za izdavanje lokacijskih dozvola.

Ovlašteni arhitekt koji
samostalno obavlja stručne poslove prostornog uređenja može izrađivati detaljne
planove uređenja, stručne podloge i idejna rješenja za izdavanje lokacijskih
dozvola.

Ovlašteni arhitekt koji
samostalno obavlja stručne poslove prostornog uređenja može imati samo jedan
ured.«

Članak 3.

Članak 8.a mijenja se i
glasi:

»Pravna osoba, odnosno
ovlašteni arhitekt iz članka 8. stavka 1., odnosno stavka 2. ovoga Zakona može
započeti obavljati stručne poslove prostornog uređenja samo ako ima suglasnost
Ministarstva.

Suglasnost iz stavka 1.
ovoga članka oduzet će se ako pravna osoba, odnosno ovlašteni arhitekt prestane
ispunjavati uvjete propisane za davanje suglasnosti ili ako stručne poslove
prostornog uređenja obavlja protivno ovom Zakonu ili propisima donesenim na
temelju ovoga Zakona.

Uvjete i mjerila za davanje i oduzimanje
suglasnosti iz stav­ka 1. ovoga članka, te uvjete koji moraju biti ispunjeni za
izradu prostornih planova, propisuje ministar.«

Članak 4.

U članku 9. stavku 3.
iza riječi: »ovoga Zakona« točka se zamjenjuje zarezom i dodaju se riječi: »,
te obavlja druge poslove određene programom rada Savjeta kojeg donosi Vlada
Republike Hrvatske«.

Iza stavka 3. dodaje se
stavak 4. koji glasi:

»Članovima Savjeta
pripada naknada za rad u Savjetu koju određuje ministar.«

Članak 5.

U članku 10. stavku 2.
riječi: »dvogodišnje izvješće« zamjenjuju se riječima: »četverogodišnje izvješće«.

Članak 6.

U članku 11. stavku 1.
riječi: »dvogodišnji program« zamjenjuju se riječima: »četverogodišnji
program«.

U stavku 2. riječi:
»sadrži procjenu potrebe izrade« zamjenjuju se riječju: »određuje«.

U stavku 3. riječi: »može
se utvrditi« zamjenjuju se riječima: »utvrđuje se«.

U stavku 4. riječi:
»komunalnih i telekomunikacijskih instalacija, objekata i uređaja individualne
i zajedničke potrošnje« zamjenjuju se riječima: »objekata i uređaja komunalne infrastrukture,
objekata za opskrbu električnom energijom, zdravstvenih objekata, odgojnih i
obrazovnih objekata i drugih infrastrukturnih objekata«.

Iza stavka 5. dodaje se
novi stavak 6. koji glasi:

»Izmjena i/ili dopuna
programa mjera može se donijeti samo za dvogodišnje razdoblje na temelju
analize odgovarajućeg dijela izvješća, a iznimno od toga uz suglasnost
Ministarstva.«

Dosadašnji stavak 6.
postaje stavak 7.

Članak 7.

U članku 11.a riječi: »županijskom
odnosno Gradskom uredu« zamjenjuju se riječima: »uredu državne uprave u županiji,
odnosno upravnom tijelu Grada Zagreba«.

Članak 8.

U članku 12. iza stavka
1. dodaje se stavak 2. koji glasi:

»Dokumenti prostornog
uređenja imaju snagu i pravnu prirodu podzakonskog propisa.«

Članak 9.

U članku 22. dodaje se
stavak 3. koji glasi:

»Prostorni plan
nacionalnog parka, parka prirode i područja posebnih obilježja određenih
Strategijom i Programom prostornog uređenja Republike Hrvatske, donosi Hrvatski
sabor.«

Članak 10.

U članku 24. stavku 1. riječi:
»županijskog ureda nadležnog za poslove prostornog uređenja« zamjenjuju se riječima:
»ureda državne uprave u županiji«.

U stavku 2. riječi: »Županijski
ured« zamjenjuju se riječima: »Ured državne uprave u županiji«.

Članak 11.

Iza članka 24. dodaje
se članak 24.a koji glasi:

»Članak 24.a

Za područje otoka koji
ima dvije ili više jedinica lokalne samouprave izrađuje se zajednički prostorni
plan uređenja općine i grada.

Prostorni plan iz stavka 1. ovoga članka donose
vijeća jedinica lokalne samouprave za čije se područje plan izrađuje.

Ako vijeća jedinica lokalne samouprave ne donesu
prostorni plan iz stavka 1. ovoga članka u propisanom roku, ovaj plan donosi županijska
skupština u roku od 30 dana od dana isteka roka.

Ako se jedinice lokalne samouprave nalaze na
području dvije županije zajednički prostorni plan uređenja općine i grada u slučaju
iz stavka 3. ovoga članka zajednički donose županijske skupštine.

Članak 12.

U članku 26.b stavku 1. riječi: »odnosno
Programu mjera« brišu se.

Članak 13.

U članku 28. riječi: »odnosno programu mjera«
brišu se.

Članak 14.

U članku 31. iza stavka 2. dodaje se stavak 3.
koji glasi:

»Općine koje mogu donijeti prostorni plan uređenja
općine sa smanjenim sadržajem i smanjeni sadržaj tih planova odredit će i
propisati ministar.«

Članak 15.

Članak 35. mijenja se i
glasi:

»Lokacijsku dozvolu
izdaje ured državne uprave u županiji, odnosno ured Grada Zagreba nadležan za
poslove prostornog uređenja (u daljnjem tekstu: nadležni ured), na čijem se
području planira zahvat u prostoru.

Ministarstvo izdaje
lokacijsku dozvolu za objekte od važnosti za Državu i za zahvate u prostoru
koji obuhvaćaju područja dviju ili više županija, odnosno Grada Zagreba, te
daje suglasnost za izdavanje lokacijske dozvole iz stavka 1. ovoga članka za
objekte određene propisom donesenim na temelju ovoga Zakona.

U postupku izdavanja
lokacijske dozvole iz stavka 2. ovoga članka Ministarstvo pribavlja od nadležnog
ureda mišljenje o doku­mentaciji prostora koja utječe na zahvat u prostoru.

Mišljenje iz stavka 3.
ovoga članka nadležni ured dužan je dostaviti u roku od 30 dana. U slučaju da
ne dostavi mišljenje u propisanom roku smatrat će se da je mišljenje dano.

Objekte od važnosti za
Državu i objekte za koje je potrebno pribaviti suglasnost Ministarstva iz
stavka 2. ovoga članka odre­đuje Vlada Republike Hrvatske.

Protiv lokacijske dozvole, odnosno rješenja koju
je izdao nadležni ured uz suglasnost Ministarstva, odnosno kada je Ministarstvo
odbilo izdati navedenu suglasnost, nije dopuštena žalba, ali se može pokrenuti
upravni spor.«

Članak 16.

U članku 37. stavak 3. mijenja se i glasi:

»Idejno rješenje može izraditi osoba koja je
ovlašteni arhitekt, odnosno ovlašteni inženjer građevinske struke ovisno o
vrsti zahvata u prostoru. Iznimno za vlastite potrebe idejno rješenje može
izraditi diplomirani inženjer arhitekture i građevinarstva i inženjer
arhitektonske struke.«

Članak 17.

U članku 37.a stavku 1. riječi: »županijski,
odnosno Gradski ured nadležan za poslove prostornog uređenja« zamjenjuju se
riječima: »nadležni ured«.

Članak 18.

U članku 39. riječi:
»državne uprave« brišu se.

Članak 19.

Članak 40.a mijenja se
i glasi:

»Za zahvate u prostoru
iz članka 34. stavka 3. podstavka 1. ovoga Zakona nadležni ured na čijem se
području planira zahvat u prostoru izdaje izvod iz detaljnog plana uređenja.

U slučaju neusklađenosti
detaljnog plana uređenja s dokumentom prostornog uređenja šireg područja nadležni
ured rješenjem će odbiti zahtjev za izdavanje izvoda, te će podnositelja
zahtjeva uputiti na podnošenje zahtjeva za izdavanje lokacijske dozvole.

Rješenje iz stavka 2.
ovoga članka dostavlja se i urbani­stičkoj inspekciji.«

Članak 20.

Članak 43. mijenja se i
glasi:

»Parcelacija zemljišta
unutar granica građevinskog područja i parcelacija građevinskog zemljišta izvan
granica tog područja, može se provoditi samo u skladu s lokacijskom dozvolom,
detaljnim planom uređenja ili rješenjem iz članka 43.a ovoga Zakona.

Nije dozvoljena
parcelacija zemljišta izvan granica građe­vin­skog područja radi povećanja građevne
čestice unutar granice građevnog područja.«

Članak 21.

Iza članka 43. dodaju
se članci 43a. i 43b. koji glase:

»Članak 43.a

Kada za postojeću građevinu
nije utvrđena građevna čestica ili zemljište nužno za redovnu uporabu građevine,
parcelacija zem­ljiš­ta iz članka 43. ovoga Zakona provodi se u skladu s rješenjem
o utvrđivanju građevne čestice.

Rješenje iz stavka 1.
ovoga članka može se donijeti ako su na istoj katastarskoj čestici izgrađene
dvije ili više građevina koje građevinski, funkcionalno ili tehničko-tehnološki
nisu cjelina, ako je građevina izgrađena na katastarskoj čestici čija je površina
veća od površine nužne za redovnu uporabu građevine, te u slučajevima kada je
postojeća katastarska čestica, na kojoj je izgrađena, takva da se ne može
smatrati zemljištem nužnim za redovnu uporabu građevine.

Rješenje iz stavka 1.
ovoga članka, na zahtjev zainteresirane stranke ili po službenoj dužnosti,
donosi tijelo nadležno za izdavanje lokacijske dozvole na temelju dokumenata
prostornog uređenja i drugih propisa, a ako to nije moguće onda u skladu s
pravilima struke, vodeći računa da građevna čestica koju odredi, oblikom i veličinom,
omogućava redovnu uporabu građevine.

Članak 43.b

Akt o parcelaciji
zemljišta unutar građevinskog područja i građevinskog zemljišta izvan granica
tog područja provodi se u katastru zemljišta odnosno katastru nekretnina
temeljem parcelacijskog elaborata za koji je tijelo nadležno za izdavanje
lokacijske dozvole izdalo potvrdu o njegovoj usklađenosti s lokacijskom
dozvolom, detaljnim planom uređenja ili rješenjem iz članka 43. ovoga Zakona.«

Članak 22.

U članku 45. stavak 2.
mijenja se i glasi:

»U slučaju protivnosti
prostornog plana odredbi propisa iz stavka 1. ovoga članka u provođenju zahvata
u prostoru primjenjuje se odredba tog propisa.«

Članak 23.

Iza članka 45. dodaje se članak 45.a koji glasi:

»Članak 45.a

U svrhu zaštite obalnog područja mora, te
njegova svrhovitoga, održivog i gospodarski učinkovitog korištenja, određuje se
zaštićeno obalno područje koje obuhvaća sve otoke, pojas kopna u širini od 1000
m od obalne crte i pojas mora u širini od 300 m od obalne crte.

Zaštićeno obalno područje
od posebnog je interesa za Repub­liku Hrvatsku.

Unutar zaštićenoga
obalnog pojasa ne može se graditi ako nije donesen urbanistički plan uređenja,
osim objekata infrastrukture izvan granica građevinskog područja sukladno
odgovaraju­ćem dokumentu prostornog uređenja.

Svi prostorni planovi
unutar zaštićenoga obalnog područja i planovi čiji se dijelovi nalaze unutar
tog područja, donose se po pribavljenoj suglasnosti Ministarstva.

Ministarstvo je
suglasnost iz stavka 4. ovoga članka dužno dostaviti u roku od 60 dana od dana
dostave prijedloga prostornog plana i obrađenih primjedbi iznesenih u javnoj
raspravi. U slučaju da Ministarstvo ne dostavi suglasnost u propisanom roku
smatrat će se da je suglasnost dana.«

Članak 24.

U članku 48. iza riječi:
»lokalne« dodaju se riječi: »i područne (regionalne)«.

Članak 25.

Članak 49. mijenja se i
glasi:

»Inspektor će jedinici
lokalne, odnosno područne (regionalne) samouprave rješenjem narediti
otklanjanje nepravilnosti i/ili nezakonitosti u Izvješću, odnosno Programu
mjera, ili postupku njegove izrade, odnosno donošenja, koju utvrdi u
inspekcijskom nadzoru.

Ako jedinica lokalne,
odnosno područne (regionalne) samouprave ne postupi po rješenju iz stavka 1.
ovoga članka, Ministarstvo će po prijedlogu inspektora ukinuti Izvješće,
odnosno Program mjera.«

Članak 26.

Iza članka 49. dodaje
se članak 49.a koji glasi:

»Članak 49.a

Inspektor će jedinici
lokalne, odnosno područne (regionalne) samouprave rješenjem narediti u
primjerenom roku otklanjanje ne­pravilnosti i/ili nezakonitosti u dokumentu
prostornog uređenja, postupku njegove izrade i/ili donošenja, koju utvrdi u
inspekcij­skom nadzoru.

Ako jedinica lokalne, odnosno područne
(regionalne) samouprave ne postupi po rješenju iz stavka 1. ovoga članka
inspektor će od središnjeg tijela državne uprave nadležnog za lokalnu i područnu
(regionalnu) samoupravu zatražiti donošenje odluke o obustavi od primjene
dokumenta prostornog uređenja ili njegove pojedine odredbe.

Na postupak stavljanja izvan snage dokumenta
prostornog uređenja na temelju rješenja iz stavka 1. ovoga članka ne
primjenjuje se članak 29.a ovoga Zakona.«

Članak 27.

U članku 50. stavku 2. riječi: »dvije godine«
zamjenjuju se riječima: »godine dana«.

Članak 28.

Članak 51. mijenja se i glasi:

»Ministarstvo će po prijedlogu inspektora rješenjem
oduzeti suglasnost za obavljanje stručnih poslova prostornog uređenja pravnoj
osobi, odnosno ovlaštenom arhitektu za koju se u inspek­cijskom nadzoru utvrdi
da ne ispunjava uvjete propisane za davanje te suglasnosti ili da stručne
poslove prostornog uređenja obavlja protivno ovom Zakonu ili propisu donesenom
na temelju ovoga Zakona.

Protiv rješenja iz
stavka 1. ovoga članka nije dopuštena žalba, ali se može pokrenuti upravni
spor.

Trgovački sud će u
sudskom registru na temelju pravomoć­nog rješenja iz stavka 1. ovoga članka po
službenoj dužnosti brisati djelatnost obavljanja stručnih poslova prostornog
uređenja.

Prijedlog i rješenje iz
stavka 1. ovoga članka dostavlja se i Hrvatskoj komori arhitekata i inženjera u
graditeljstvu.«

Članak 29.

U članku 53. stavku 1.
riječi: »10.000,00 do 35.000,00« zamje­njuju se riječima: »50.000,00 do
100.000,00«.

U stavku 2. broj:
»2.000,00« zamjenjuje se brojem: »5.000,00«.

Članak 30.

U članku 53.a riječi:
»10.000,00 do 35.000,00« zamjenjuju se riječima: »50.000,00 do 100.000,00«.

U stavku 2. broj:
»2.000,00« zamjenjuje se brojem: »5.000,00«.

Članak 31.

Članak 53.b briše se.

Članak 32.

U članku 53.c riječi:
»5.000,00 do« brišu se.

Članak 33.

U članku 54. stavku 1.
broj: »3.500,00« zamjenjuje se brojem: »10.000,00«.

U stavku 2. riječi:
»2.000,00 do 5.000,00« zamjenjuju se riječima: »5.000,00 do 10.000,00«.

Članak 34.

U članku 55. stavku 1.
riječi: »5.000,00 do 10.000,00« zamjenjuju se riječima: »10.000,00 do
20.000,00«.

Članak 35.

U svim odredbama Zakona
o prostornom uređenju (»Narodne novine«, br. 30/94., 68/98., 61/00. i 32/02.)
riječi: »Hrvatski državni sabor« zamjenjuju se riječima: »Hrvatski sabor«, riječi:
»jedinica lokalne samouprave i uprave« u odgovarajućem broju i padežu
zamjenjuju se riječima: »jedinica lokalne i područne (regionalne) samouprave« u
odgovarajućem broju i padežu, a riječi: »tijelo državne uprave iz članka 35.
ovoga Zakona« u odgo­va­ra­ju­ćem padežu zamjenjuju se riječima: »tijelo nadležno
za izdavanje lokacijske dozvole«.

PRIJELAZNE I ZAVRŠNE ODREDBE

Članak 36.

Obvezuje se Vlada Republike Hrvatske da propis
iz članka 45. stavka 1. Zakona o prostornom uređenju (»Narodne novine«, br.
30/94., 68/98., 61/00. i 32/02.) za provođenje toga Zakona glede uređenja i zaštite
obalnog područja mora, donese u roku od 30 dana od dana stupanja na snagu ovoga
Zakona.

Obvezuje se ministar da
propise iz članka 3. i članka 20. stavka 2. ovoga Zakona donese u roku od 60
dana od dana stupanja na snagu ovoga Zakona.

Do donošenja propisa iz
stavka 1. ovoga članka zabranjuje se gradnja i izdavanje lokacijskih dozvola u
zaštićenom obalnom području.

Članak 37.

Općine i gradovi koji
to još nisu učinili dužne su donijeti prostorni plan uređenja općine i grada
najkasnije do 31. prosinca 2005.

Općine i gradovi iz članka
23. ovoga Zakona, koji to još nisu učinili, dužni su donijeti prostorni plan
uređenja općine i grada najkasnije u roku 10 mjeseci od dana stupanja na snagu
ovoga Zakona.

Članak 38.

Granice područja za
koje se izrađuje urbanistički plan uređe­nja i obveza izrade tog plana, te
obveza izrade i granice obuhvata detaljnog plana uređenja, određene programom
mjera donijetim do stupanja na snagu ovoga Zakona primjenjuju se u izradi tih
planova u razdoblju za koje su donijeti.

Članak 39.

Općine, gradovi i županije
dužni su za prostorne planove iz članka 23. ovoga Zakona, donesene do stupanja
na snagu ovoga Zakona, ishoditi suglasnost Ministarstva.

Općine, gradovi i županije
iz stavka 1. ovoga članka dužne su dostaviti prostorne planove Ministarstvu
radi ishođenja suglasnosti u roku 15 dana od dana stupanja na snagu propisa iz članka
54. stavka 1. Zakona o prostornom uređenju (»Narodne novine«, br. 30/94.,
68/94., 61/00. i 32/02.).

Do izdavanja
suglasnosti Ministarstva prostorni planovi iz članka 23. ovoga Zakona ne
primjenjuju se.

Suglasnost iz stavka 1.
ovoga članka Ministarstvo je dužno dati u roku od 60 dana od dana primitka
zahtjeva. U slučaju da ne dade suglasnost u propisanom roku smatrat će se da je
suglasnost dana.

Članak 40.

Do stupanja na snagu
propisa iz članka 3. ovoga Zakona ostaje na snazi Pravilnik o izdavanju
suglasnosti za upis u sudski registar pravnih osoba koje obavljaju stručne
poslove prostornog uređenja (»Narodne novine«, br. 127/99.).

Do stupanja na snagu propisa iz članka 15. ovoga
Zakona ostaje na snazi Uredba o određivanju građevina od važnosti za Republiku
Hrvatsku (»Narodne novine«, br. 6/00.).

Članak 41.

Postupci izdavanja lokacijskih dozvola i prekršajni
postupci započeti po Zakonu o prostornom uređenju (»Narodne novine«, br.
30/94., 68/98., 61/00. i 32/02.) do stupanja na snagu ovoga Zakona dovršit će
se po tom Zakonu.

Članak 42.

Pravne osobe
registrirane za obavljanje stručnih poslova prostornog uređenja i ovlašteni
arhitekti koji samostalno obavljaju te poslove, dužni su ispuniti uvjete određene
propisom iz članka 3. ovoga Zakona u roku od 90 dana od dana stupanja na snagu
tog propisa.

Osobama koje ne ispune
propisane uvjete u roku iz stavka 1. ovoga članka prestaje pravo na obavljanje
stručnih poslova prostornog uređenja.

Članak 43.

Ovaj Zakon stupa na
snagu osmoga dana od dana objave u »Narodnim novinama.«

Klasa: 350-01/04-01/01
Zagreb, 9. srpnja 2004.

HRVATSKI
SABOR

Predsjednik
Hrvatskoga sabora
**Vladimir****Šeks****,** v. r.

Zakon, NN 100/2004-1897